สังคมข่าวหุ้น
DELTA แตกพาร์ เม.ย. แจ็คกี้ จาง ประธาน DELTA ตั้งเป้ารายได้เติบโตไม่ต่ำกว่า 10% โดยวางงบลงทุน 180-200 ล้านเหรียญ ลงทุนในไทย อินเดีย ยุโรป
DELTA แตกพาร์ เม.ย. แจ็คกี้ จาง ประธาน DELTA ตั้งเป้ารายได้เติบโตไม่ต่ำกว่า 10% โดยวางงบลงทุน 180-200 ล้านเหรียญ ลงทุนในไทย อินเดีย ยุโรป
27 ก.พ. 2566

DELTA แตกพาร์ เม.ย. แจ็คกี้ จาง ประธานบริษัท บมจ.เดลต้า อีเลคโทรนิคส์ (ประเทศไทย) หรือ DELTA ตั้งเป้ารายได้เติบโตไม่ต่ำกว่า 10% โดยวางงบลงทุน 180-200 ล้านเหรียญสหรัฐ ลงทุนทั้งในไทย อินเดีย และยุโรป ปีนี้รายได้หลักของการเติบโต คือ รถยนต์ไฟฟ้า (EV) และอุตสาหกรรมแท่นชาร์จที่ต้องเติบโตควบคู่กัน ในการแตกพาร์ ได้เสนอเป็นอีกหนึ่งทางเลือกเพื่อเพิ่มสภาพคล่องของหลักทรัพย์ การอนุมัติยังต้องขึ้นอยู่กับการประชุมสามัญใหญ่ของผู้ถือหุ้น (AGM) ซึ่งจะจัดในวันที่ 7 เม.ย. 2566 ถ้าได้รับการอนุมัติ จึงจะแจ้งไปยังกระทรวงพาณิชย์โดยใช้เวลา 14 วันทำการ หลังจากนั้นจะแจ้งกับทาง ตลท. โดยใช้เวลา 3 วันทำการ
KJL ตั้งเป้าโต 2 เท่า เกษมสันต์ สุจิวโรดม ประธานเจ้าหน้าที่บริหาร บมจ.กิจเจริญ เอ็นจิเนียริ่ง อีเลคทริค ปรับกลยุทธ์ทางธุรกิจด้วยการเร่งขยายกำลังการผลิตเร็วขึ้นกว่าแผนเดิมหลังจากเห็นสัญญาณความต้องการสินค้าเพิ่มขึ้นในหลายอุตสาหกรรม โดยวางงบลงทุนต่อเนื่องในช่วง 3 ปีนี้ราว 500 ล้านบาท เพื่อเพิ่มกำลังผลิตเท่าตัวสู่ระดับ 40 ล้านชิ้นภายในปี 2568 จากปัจจุบัน 20 ล้านชิ้น โดยมีเป้าหมายใหญ่ที่จะผลักดันรายได้และกำไรเติบโตขึ้น 2 เท่าตัวภายในปี 2567
NEX ราคาเด้งรับ กำไรดีเกินคาด รายงานไตรมาส 4/2565 กำไรสุทธิ 323 ล้านบาท ดีขึ้นมาก จากการส่งมอบรถ E Bus และ E Truck ได้ราว 850-900 คัน เพิ่มจากไตรมาส 3/2565 ที่ 200-250 คัน ปรับประมาณการกำไรปี 2566-2567 ขึ้น +25% และ +24% โดยประเมินกำไรปี 2566 ใหม่ที่ 1.5 พันล้านบาท +621% YoY
TEAMG แจกปันผล อภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยบริษัท (บอร์ด) มีมติให้จ่ายปันผลเป็นหุ้นสามัญของบริษัทให้แก่ผู้ถือหุ้นของบริษัทในอัตรา 5 หุ้นเดิมต่อ 1 หุ้นปันผลไม่เกิน 136,000,000 หุ้น มูลค่าที่ตราไว้หุ้นละ 0.50 บาท รวมมูลค่าทั้งสิ้น 68,000,000 บาท หรือคิดเทียบเป็นมูลค่าเท่ากับอัตราการจ่ายเงินปันผล 0.10 บาทต่อหุ้น พร้อมอนุมัติจ่ายปันผลเป็นเงินสด ในอัตราประมาณหุ้นละ 0.01111111111 บาท กำหนดจ่ายเงินปันผลให้แก่ผู้ถือหุ้นในวันที่ 22 พฤษภาคม 2566
PIMO ลุยต่อ วสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO ประกาศงบปี 2565 มีรายได้อยู่ที่ 1,195.50 ล้านบาท เพิ่มขึ้น 20.65% จากปี 2564 ทำได้ 990.91 ล้านบาท และมีกำไรสุทธิอยู่ที่ 105.27  ล้านบาท เพิ่มขึ้น 3.11% จากปี 2564 ทำได้ 102.09 ล้านบาท ขณะที่บอร์ดไฟเขียวอนุมัติจ่ายเงินปันผลงวดครึ่งปีหลังหุ้นละ 0.042 บาท กำหนดขึ้น XD วันที่ 2 พ.ค. 2566 ตั้งเป้าปี 2566 กวาดรายได้ 1,300 ล้านบาท พร้อมดันผู้บริหารคนรุ่นใหม่วิสัยทัศน์ไกลขึ้นสานต่อธุรกิจ
ALPHAX โชว์ผลงานปี 2565 กำไรพุ่ง 42.06% แตะ 36.95 ล้านบาท รับอานิสงส์รับรู้รายได้จากธุรกิจกัญชงกัญชา ฟากซีอีโอ “ธีร ชุติวราภรณ์” เปิดแผนธุรกิจปี 2566 ตั้งเป้ารายได้เติบโตอย่างต่อเนื่อง ด้วยกลยุทธ์การเติบโตทั้งในและต่างประเทศ เน้นลุยขยายสินเชื่อทองคำใน สปป.ลาว เผยมีแผนลงทุนใน Digital Gold เตรียมจับมือพันธมิตรบริษัททองคำรายใหญ่ติด 1 ใน 3 ของโลก พัฒนา digital platform ผลักดันอนาคตเติบโตก้าวกระโดด
CV ลุ้นไฟฟ้าขยะ เศรษฐศิริ ศักดิ์สิทธิเสรีกุล ประธานเจ้าหน้าที่บริหาร บริษัท โคลเวอร์ เพาเวอร์ จำกัด (มหาชน) หรือ CV ประกาศผลงานปี 2565 มีรายได้รวม 1,967.21 ล้านบาท เติบโต 13.3% และมีกำไรสุทธิส่วนที่เป็นของบริษัทใหญ่ 23.2 ล้านบาท จากปัจจัยต้นทุนที่เพิ่มขึ้น เดินหน้าขยายการลงทุนทั้ง 3 กลุ่มธุรกิจ เตรียมลุ้นผลพิจารณาโรงไฟฟ้าขยะรอบสุดท้าย คาดประกาศในเร็ว ๆ นี้ ฟากธุรกิจผลิตเชื้อเพลิงชีวมวลอัดเม็ด เดินหน้าขยายกำลังการผลิต Wood Pellets ต่อเนื่อง
STI แบ็กล็อกแน่น สมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI ผู้นำที่ปรึกษาคุมงานก่อสร้าง โชว์ศักยภาพปี 2565 สามารถทำผลงานเติบโตทั้งรายได้และกำไร โดยมีรายได้จากการให้บริการ 1,736.8 ล้านบาท กำไรสุทธิ 145.6 ล้านบาท อัตรากำไรขั้นต้นดีขึ้นอยู่ที่ 31% มองปี 2566 ปัจจัยสนับสนุนจากเม็ดเงินลงทุนสะพัดทั้งรัฐ-เอกชนใส่เกียร์เดินหน้าเปิดตัวโครงการ หนุน STI ซุ่มปิดดีลคว้างานใหญ่เพิ่มอีก จากปัจจุบันตุน Backlog ไว้แล้วกว่า 4,200 ล้านบาท วางเป้ารายได้ปีนี้เติบโตไม่ต่ำกว่า 10% ด้านบอร์ดไฟเขียวจ่ายเงินปันผลตอบแทนผู้ถือหุ้น 0.17 บาท/หุ้น กำหนดจ่าย 25 พ.ค. 2566
บอร์ด บมจ.ฟอร์ท คอร์ปอเรชั่น (FORTH) ไฟเขียว บมจ.ฟอร์ท อีเอ็มเอส (FEMS) ซึ่งเป็นบริษัทย่อย เตรียมความพร้อมเพื่อขออนุญาตเสนอขายหลักทรัพย์ออกใหม่ต่อประชาชนเป็นครั้งแรก (IPO) และเข้าจดทะเบียนในตลาดหลักทรัพย์แห่งประเทศไทย (SET) แผนการ IPO ของ FEMS ในครั้งนี้ จะส่งผลให้สัดส่วนการถือหุ้นของ FORTH ลดลง (Control Dilution Effect)  โดย FEMS จะเพิ่มทุนจดทะเบียนจาก 400 ล้านบาท คิดเป็น 800,000,000 หุ้น มูลค่าที่ตราไว้ 0.50 บาท/หุ้น เป็น 560 ล้านบาท คิดเป็น 1,120,000,000 หุ้น ด้วยการเพิ่มทุนจดทะเบียนจำนวน 160 ล้านบาท คิดเป็น 320,000,000 หุ้น คิดเป็นสัดส่วนไม่เกิน 28.57% ของหุ้นที่ออกและจำหน่ายแล้วทั้งหมดของ FEMS